CELEX: 32008D0676
Language: mt
Date: 2008-07-24 00:00:00
Title: 2008/676/KE: Deċiżjoni tal-Kummissjoni ta’ l- 24 ta’ Lulju 2008 li tawtorizza metodi għall-klassifika ta’ karkassi ta’ majjali fil-Bulgarija (notifikata taħt id-dokument numru C(2008) 3740)

19.8.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 221/28
            
         DEĊIŻJONI TAL-KUMMISSJONI
   ta’ l-24 ta’ Lulju 2008
   li tawtorizza metodi għall-klassifika ta’ karkassi ta’ majjali fil-Bulgarija
   (notifikata taħt id-dokument numru C(2008) 3740)
   (it-test bil-Bulgaru biss huwa awtentiku)
   (2008/676/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KEE) Nru 3220/84 tat-13 ta’ Novembru 1984 li jiddetermina l-iskala Komunitarja għall-klassifika ta’ karkassi tal-majjali (1), u b’mod partikolari l-Artikolu 5(2) tiegħu,
   Billi:
   
               (1)
            
            
               Skond l-Artikolu 2(3) tar-Regolament (KEE) Nru 3220/84, il-klassifika ta’ karkassi tal-majjali għandha tiġi determinata billi jiġi stmat il-kontenut tad-dgħif permezz ta’ metodi ta’ valutazzjoni pprovati statistikament ibbażati fuq il-qies fiżiku ta’ waħda jew aktar mill-partijiet anatomiċi tal-karkassa tal-majjal. L-awtorizzazzjoni ta’ metodi ta’ klassifika għandha tkun soġġetta għal konformità ma’ tolleranza massima għal żball statistiku fil-valutazzjoni. Din it-tolleranza hija definita fl-Artikolu 3(2) tar-Regolament tal-Kummissjoni (KEE) Nru 2967/85 ta’ l-24 ta’ Ottubru 1985 li jistabbilixxi regoli dettaljati għall-applikazzjoni ta’ l-iskala Komunitarja għall-klassifika tal-karkassi tal-majjali (2).
            
         
               (2)
            
            
               Il-Bulgarija talbet lill-Kummissjoni biex tawtorizza metodu wieħed ta’ klassifika ta’ karkassi tal-majjali u ppreżentat ir-riżultati tal-provi tad-dissezzjoni fit-tieni parti tal-protokoll previst fl-Artikolu 3(3) tar-Regolament (KEE) Nru 2967/85.
            
         
               (3)
            
            
               Eżami ta’ din it-talba wera li l-kundizzjonijiet għall-awtorizzazzjoni ta’ dawn il-metodi ta’ klassifika huma sodisfatti.
            
         
               (4)
            
            
               L-ebda modifika fl-apparat jew fil-metodi ta’ klassifika ma tista’ tiġi awtorizzata ħlief permezz ta’ Deċiżjoni tal-Kummissjoni ġdida adottata fid-dawl ta’ l-esperjenza miksuba. Għal din ir-raġuni, din l-awtorizzazzjoni tista’ tiġi mħassra.
            
         
               (5)
            
            
               Il-miżuri previsti f’din id-Deċiżjoni huma skond l-opinjoni tal-Kumitat ta’ Ġestjoni tal-Laħam tal-Majjal,
            
         ADOTTAT DIN ID-DEĊIŻJONI:
   Artikolu 1
   L-użu tal-metodi li ġejjin huwa b’dan awtorizzat għall-klassifika tal-karkassi tal-majjali fil-Bulgarija skond ir-Regolament (KEE) Nru 3220/84:
   
               —
            
            
               l-apparat Ultra FOM 200 u l-metodi ta’ valutazzjoni marbuta miegħu, li d-dettalji tagħhom jinstabu fl-Anness.
            
         Artikolu 2
   Modifiki fl-apparat jew fil-metodi ta’ valutazzjoni m’għandhomx jiġu awtorizzati.
   Artikolu 3
   Din id-Deċiżjoni hija indirizzata lir-Repubblika tal-Bulgarija.
   
      Magħmula fi Brussell, 24 ta’ Lulju 2008.
      
         
            Għall-Kummissjoni
         
         Mariann FISCHER BOEL
         
            Membru tal-Kummissjoni
         
      
   
   
      (1)  ĠU L 301, 20.11.1984, p. 1. Ir-Regolament kif emendat l-aħħar bir-Regolament (KE) Nru 3513/93 (ĠU L 320, 22.12.1993, p. 5).
   
      (2)  ĠU L 285, 25.10.1985, p. 39. Ir-Regolament kif emendat l-aħħar bir-Regolament (KE) Nru 1197/2006 (ĠU L 217, 8.8.2006, p. 6).
   
      ANNESS
      Metodi għall-klassifika ta' karkassi tal-majjali fil-Bulgarija
      ULTRA FOM 200
      
               
                  1.
               
               
                  Il-klassifika ta’ karkassi tal-majjali ssir bl-użu ta’ l-apparat magħruf bħala Ultra FOM-200.
               
            
               
                  2.
               
               
                  L-apparat għandu jkun armat b'sonda ultrasonika ta' 4 MHz (Krautkrämer MB 4 SE). Is-sinjal ultrasoniku huwa diġitizzat, maħżun u pproċessat permezz ta’ mikroproċessur (tat-tip Intel 80 C 32). Ir-riżultati mkejla għandhom ikunu kkonvertiti f'kontenut stmat ta' dgħif permezz ta' l-apparat Ultra-FOM nnifsu.
               
            
               
                  3.
               
               
                  Il-kontenut ta’ dgħif tal-karkassa għandu jiġi kkalkolat skond il-formula li ġejja:
                  
                      = 67,130 – 0,3284 × X1 – 0,3725 × X2 + 0,01515 × X3
                  fejn:
                  
                              
                                 
                           
                           
                              =
                           
                           
                              il-kontenut stmat tad-dgħif (f'perċentwal),
                           
                        
                              X1
                           
                           
                              =
                           
                           
                              il-ħxuna tax-xaħam u tal-ġilda dorsali mkejla f'punt 7 ċm 'l barra mil-linja tan-nofs tal-karkassa, bejn it-tielet u r-raba' vertebra lumbari ta' l-aħħar (f'millimetri),
                           
                        
                              X2
                           
                           
                              =
                           
                           
                              il-ħxuna tax-xaħam u tal-ġilda dorsali imkejla f'punt 7 ċm 'l barra mil-linja tan-nofs tal-karkassa, bejn it-tielet u r-raba' kustilji ta' l-aħħar (f'millimetri),
                           
                        
                              X3
                           
                           
                              =
                           
                           
                              il-fond tal-muskoli mkejjel fl-istess punt u fl-istess ħin bħal tal-ħxuna tax-xaħam dorsali (f'millimetri).
                           
                        Din il-formula għandha tkun valida għall-karkassi bil-piż bejn 60 u 120 kilogramma.